**Latvijas Republikas Satversmei veltīts skolēnu radošo darbu konkurss**

**NOLIKUMS**

**I. Vispārīgie noteikumi**

1. Šis nolikums nosaka 6. klašu skolēnu zīmējumu konkursa, 9. klašu skolēnu videodarbu konkursa un 12. klašu skolēnu domrakstu konkursa organizēšanas kārtību.
2. Konkursu organizē Latvijas Republikas Satversmes tiesa (turpmāk – Satversmes tiesa), adrese: Jura Alunāna iela 1, Rīga, LV-1010. Satversmes tiesa ir arī šā konkursa ietvaros veiktās datu apstrādes datu pārzinis.
3. Konkursa mērķi:
	1. stiprināt skolēnu valstisko apziņu un rosināt skolēnu līdzdalību valsts norisēs;
	2. veicināt skolēnu interesi un izpratni par Satversmi un tās nozīmīgumu, kā arī pilnveidot skolēnu zināšanas par Latvijas kā demokrātiskas tiesiskas valsts pamatvērtībām;
	3. iepazīstināt skolēnus ar Satversmes tiesu, skaidrot tās lomu demokrātiskā sabiedrībā;
	4. veicināt skolēnu radošo pašizpausmi.
4. Informācija par konkursu pieejama Satversmes tiesas tīmekļvietnes [www.satv.tiesa.gov.lv](http://www.satv.tiesa.gov.lv) sadaļā “Skolēnu konkurss”.
5. Kontaktpersona konkursa norises jautājumos: Satversmes tiesas komunikācijas projektu koordinatore Ksenija Vītola, tālruņa numurs: +371 28304809, e-pasts: Ksenija.Vitola@satv.tiesa.gov.lv.

**II. Konkursa dalībnieki**

1. Zīmējumu konkursa dalībnieki ir vispārējās un speciālās izglītības iestāžu 6. klašu skolēni.
2. Videodarbu konkursa dalībnieki ir vispārējās izglītības, speciālās izglītības un profesionālās izglītības iestāžu 9. klašu skolēni.
3. Domrakstu konkursa dalībnieki ir vispārējās izglītības, speciālās izglītības un profesionālās izglītības iestāžu 12. klašu skolēni.

**III. Konkursa uzdevums**

1. Zīmējumu konkursa uzdevums 6. klašu skolēniem:

uzzīmēt vienu zīmējumu par tematu “Uzticība Latvijai – ticēt un uzticēties savai valstij”;

* 1. veidot zīmējumu uz A3 formāta lapas;
	2. zīmējuma veidošanā izmantot zīmuļus, krītiņus, flomāsterus, krāsas vai jebkuru citu tehniku. Zīmējumu drīkst veidot arī jauktā tehnikā;
	3. iesniegt zīmējumu A3 formāta aploksnē, lai tas nebūtu salocīts;
	4. uz zīmējuma otras puses norādīt skolēna vārdu un uzvārdu, izglītības iestādes nosaukumu, klasi, pedagoga vārdu un uzvārdu.
1. Videodarbu konkursa uzdevums 9. klašu skolēniem:
	1. izveidot videovēstījumu latviešu valodā par tematu “Uzticība Latvijai – ticēt un uzticēties savai valstij”;
	2. videomateriāla veidošanas tehnika – pēc dalībnieku izvēles (stopkadru animācija, reālā vidē filmēts video, datoranimācija, zīmēta animācija u. tml.);
	3. videomateriālu var veidot komandā (līdz trim cilvēkiem);
	4. videodarbu iesniegt WEBM, MPG, MP4 vai AVI formātā;
	5. videodarba ilgums nedrīkst pārsniegt divas minūtes;
	6. kopā ar videodarbu iesniegt šādu informāciju par katru tā autoru: skolēna vārds un uzvārds, izglītības iestādes nosaukums, klase, pedagoga vārds un uzvārds;
	7. videomateriālā filmētām personām (komandas dalībniekiem) kopā ar konkursa pieteikumu ir jāiesniedz apliecinājums par savu personas datu apstrādi videomateriāla veidošanā un iesniegšanā konkursam, tas nozīmē, ka skolēnam ir jāsaņem rakstisks apliecinājums no tā likumiskā pārstāvja. Apliecinājuma forma ir atrodama *Pielikums Nr.2*;
	8. ja videomateriālā tiek filmēta persona, kas nav komandas dalībnieks un nav iesniegusi apliecinājumu par personas datu apstrādi, jāiesniedz rakstisks apliecinājums no videomateriālā redzamās personas vai tās likumiskā pārstāvja. Ja videomateriālā redzamas vairākas personas, apliecinājums jāsaņem no katras personas;
	9. Iesniedzot šo apliecinājumu, videomateriālā filmēto personu (komandas dalībnieku) likumiskie pārstāvji apstiprina, ka ir iepazinušies ar Satversmes tiesas skolēnu konkursa nolikumu, tajā skaitā par personas datu un informācijas apstrādi videomateriāla veidošanā un iesniegšanā konkursam, un konkursa norisi, kā arī piekrīt video dalībnieka vai sava tēla un izpildījuma izmantošanai bez atlīdzības atbilstoši konkursa nolikumam. Papildus informācija par datu apstrādi Satversmes tiesas skolēnu konkursa vajadzībām pieejama konkursa nolikuma 26. punktā.
2. Domrakstu konkursa uzdevums 12. klašu skolēniem:
	1. uzrakstīt vienu domrakstu latviešu valodā par tematu “Uzticība Latvijai – ticēt un uzticēties savai valstij”;
	2. domraksta apjoms: 350–400 vārdi;
	3. sagatavot domrakstu datorrakstā vai rokrakstā;
	4. ievērot domraksta noformēšanas prasības:
		1. titullapa ir domraksta pirmā lapa, uz tās jābūt norādītam skolēna vārdam un uzvārdam, izglītības iestādes nosaukumam, klasei, pedagoga vārdam un uzvārdam;
		2. domraksta apjomā neieskaita titullapas tekstu un domraksta virsrakstu;
		3. domraksts noformējams uz A4 formāta lapām, teksts – tikai uz vienas lapas puses;
		4. katras domraksta lapas kreisās un labās malas platums ir 2 cm, augšējās un apakšējās lapas malas platums – 2,5 cm;
		5. rokrakstam jābūt saprotamam, skaidram un viegli salasāmam; datorrakstam izmantojams teksta fonts *Times New Roman*, burtu izmērs – 13;
		6. domraksta tekstam jābūt strukturētam. Struktūru veido ievads, pamatdaļa un nobeigums;
		7. teksta rindkopas ir atdalāmas cita no citas. Katra jauna rindkopa jāraksta jaunā rindā ar atkāpi;
		8. rokrakstā jābūt atstarpēm starp rindām, lai teksts būtu viegli salasāms; datorrakstā atstarpes starp teksta rindām – 1,15 cm;
		9. ja domrakstā izmanto citātus un citu autoru publicētas domas, jānorāda atsauce. Atsauču noformēšana:
			1. rokrakstā atsauces numurē tekstā aiz citējuma vai iekļautās cita autora domas, lietojot kāpinātos ciparus. Atsauces atbilstoši secībai veidojamas katras lapaspuses apakšā zem svītras;
			2. datorrakstā atsauces numurē tekstā aiz citējuma vai iekļautās cita autora domas, lietojot kāpinātos ciparus un izmantojot *Footnote.* Atsauces atbilstoši secībai veidojamas katras lapaspuses apakšā zem svītras;
			3. pie katra cipara lapaspuses apakšā zem svītras norādāma atsauce: darba autors (uzvārds, vārda pirmais burts), darba nosaukums, izdošanas vieta, izdevējs, izdošanas gads, lapaspuse, no kuras ņemts attiecīgais citāts vai doma (piemērs: Repše G. Tuvplāni. Rīga: Jumava, 2000, 130. lpp.);
			4. ja domraksta tekstā atkārtojas viena un tā pati atsauce, tad lapaspuses apakšā zem svītras jānorāda: “Turpat.”;
			5. visi domrakstā izmantotie citu autoru darbi jāuzrāda vienotā sarakstā alfabēta secībā, tos kārtojot pēc darba autora uzvārda pirmā burta. Izmantoto informācijas avotu saraksts ir domraksta pēdējā lapa.
			6. Izmantoto informācijas avotu saraksts un zemsvītras atsauces neietilpst noteiktajam domraksta apjomam 350-400 vārdi
		10. rokrakstā noformētu domrakstu (oriģinālu) iesniedz personīgi vai sūta pa pastu; datorrakstā noformētu domrakstu izdrukā un iesniedz personīgi vai sūta pa pastu, vai iesniedz elektroniski. Ja darbs tiek iesniegts elektroniski, tam jābūt PDF formātā.

**IV. Konkursa norise**

1. Skolēnu radošo darbu konkursu izsludina 2025. gada 5. septembrī. Paziņojums tiek izsūtīts skolām, plašsaziņas līdzekļu pārstāvjiem preses relīzes veidā, kā arī publicēts Satversmes tiesas tīmekļvietnē. Elektroniska pieteikšanās anketa kopā ar paziņojumu tiek izsūtīta skolām un publicēta Satversmes tiesas mājaslapā.
2. 2025. gada 17. oktobrī Satversmes tiesa rīkos informatīvu tiešsaistes semināru par konkursa tematu.
3. Līdz 2025. gada 31. oktobrim (ieskaitot) pedagogs aizpilda elektronisko pieteikuma anketu dalībai skolēnu radošo darbu konkursā.
4. Zīmējumi jāiesniedz līdz 2025. gada 5. decembrim (ieskaitot):
	1. sūtot pa pastu uz Satversmes tiesu. Adrese: Jura Alunāna iela 1, Rīga, LV-1010 (pasta zīmogs – 2025. gada 5. decembris). Zīmējumam jābūt A3 formāta aploksnē, lai tas nebūtu salocīts. Uz aploksnes jābūt norādei: “Skolēnu konkurss”;
	2. vai nogādājot personīgi Satversmes tiesā. Adrese: Jura Alunāna iela 1, Rīga, LV-1010. Darbus var iesniegt darbdienās no plkst. 8.30 līdz 17.00. Zīmējumam jābūt A3 formāta aploksnē, lai tas nebūtu salocīts. Uz aploksnes jābūt norādei: “Skolēnu konkurss”.
5. Videodarbi jāiesniedz līdz 2025. gada 5. decembrim (ieskaitot):
	1. sūtot uz e-pastu: konkurss@satv.tiesa.gov.lv. E-pasta pielikums nedrīkst pārsniegt 50 MB. E-pasta tēmas (*Subject*) laukumā jānorāda: “Skolēnu konkurss”;
	2. vai arī izmantojot mākoņpakalpojumu un sūtot videosaiti uz e-pastu: konkurss@satv.tiesa.gov.lv. E-pasta tēmas (*Subject*) laukumā jānorāda: “Skolēnu konkurss”.
6. Domraksti jāiesniedz līdz 2025. gada 5. decembrim (ieskaitot):
	1. sūtot pa pastu uz Satversmes tiesu. Adrese: Jura Alunāna iela 1, Rīga, LV-1010 (pasta zīmogs – 2025. gada 5. decembris). Darbam jābūt A4 formāta aploksnē, lai tas nebūtu salocīts. Uz aploksnes jābūt norādei: “Skolēnu konkurss”;
	2. vai nogādājot personīgi Satversmes tiesā. Adrese: Jura Alunāna iela 1, Rīga, LV-1010. Darbus var iesniegt darbdienās no plkst. 8.30 līdz 17.00. Darbam jābūt A4 formāta aploksnē, lai tas nebūtu salocīts. Uz aploksnes jābūt norādei: “Skolēnu konkurss”;
	3. vai sūtot uz e-pastu: konkurss@satv.tiesa.gov.lv. E-pasta tēmas (*Subject*) laukumā jānorāda: “Skolēnu konkurss”. Iesniegtajam darbam jābūt PDF formātā.
7. Iesniegt var tikai skolēna paša veiktu darbu. Nedrīkst pārzīmēt citu autoru darbus. Nedrīkst kopēt vai pārrakstīt citu autoru darbus. Ja darbā tiek izmantoti citāti vai domas no citu autoru darbiem, jāveido atsauces atbilstoši to noformēšanas prasībām.
8. Skolēnu darbi, kas saņemti pēc norādītā termiņa, netiek vērtēti.
9. No 2025. gada 9. decembra līdz 2026. gada 30. janvārim notiek skolēnu konkursam iesniegto darbu vērtēšana. Darbus vērtē Satversmes tiesas izveidota komisija (turpmāk – Vērtēšanas komisija).
10. 2026. gada 4. februārī Satversmes tiesas tīmekļvietnes sadaļā “Skolēnu konkurss” tiks publicēta informācija par konkursa laureātu izglītības iestādēm, neatklājot konkursa uzvarētāju un atzinības rakstu ieguvēju vārdus. Paziņojums par konkursa noslēgumu tiks izsūtīts plašsaziņas līdzekļu pārstāvjiem preses relīzes veidā, kā arī publicēts Satversmes tiesas tīmekļvietnē.

 **V. Vērtēšanas komisija**

1. Vērtēšanas komisijas sastāvā ir Satversmes tiesas tiesneši.
2. Vērtēšanas komisijas piešķirtais punktu skaits ir galīgs.
3. Ja vairāki darbi ieguvuši vienādu punktu skaitu, Vērtēšanas komisija var pieņemt lēmumu par vairāku uzvarētāju vai atzinības raksta ieguvēju nominēšanu.

**VI. Vērtēšanas kritēriji**

1. Vērtēšanas komisija visus konkursam iesniegtos darbus vērtē atbilstoši noteiktajiem kritērijiem, par katra kritērija izpildi piešķirot noteiktu punktu skaitu (*Pielikums Nr.1*).

**VII. Uzvarētāju un atzinības rakstu ieguvēju noteikšana**

1. Par uzvarētājiem tiek nominēti:
	1. zīmējumu konkursā – trīs skolēnu darbi, kas ieguvuši lielāko punktu skaitu;
	2. videodarbu konkursā – trīs skolēnu darbi, kas ieguvuši lielāko punktu skaitu;
	3. domrakstu konkursā – trīs skolēnu darbi, kas ieguvuši lielāko punktu skaitu.
2. Par atzinības raksta ieguvējiem tiek nominēti:
	1. zīmējumu konkursā – desmit skolēnu darbi, kas secīgi pēc zīmējumu konkursa uzvarētājiem ieguvuši lielāko punktu skaitu;
	2. videodarbu konkursā – divi skolēnu darbi, kas secīgi pēc videodarbu konkursa uzvarētājiem ieguvuši lielāko punktu skaitu;
	3. domrakstu konkursā – divi skolēnu darbi, kas secīgi pēc domrakstu konkursa uzvarētājiem ieguvuši lielāko punktu skaitu.

**XIII. Skolēnu konkursa uzvarētāju un atzinības raksta ieguvēju apbalvošanas ceremonija**

1. Skolēnu konkursa uzvarētāju un atzinības raksta ieguvējitikspaziņoti apbalvošanas ceremonijā, kura notiks 2026. gada 20. februārī Satversmes tiesā. Visi uzvarētāji, atzinības raksta ieguvēji un viņu pedagogi tiks aicināti piedalīties apbalvošanas ceremonijā un saņems piemiņas veltes, tiksies ar Satversmes tiesas priekšsēdētāju un Satversmes tiesas tiesnešiem Par jebkādām apbalvošanas ceremonijas norises izmaiņām pedagogi tiks laikus informēti, izmantojot kontaktinformāciju, ko viņi norādījuši reģistrēšanās anketā.

**IX. Papildu informācija**

1. Satversmes tiesa var skolēnu zīmējumus, videodarbus un domrakstus ar atsauci uz autoru izmantot jebkuros plašsaziņas līdzekļos pilnā apjomā vai pa atsevišķām daļām bez īpašas saskaņošanas, tai skaitā fiksēt fotogrāfijās, izmantot ar konkursu saistītos drukas darbos, videoierakstos, reprezentācijas materiālos, publiski pārraidīt televīzijā neierobežotā apjomā un laika periodā Latvijā un ārpus valsts robežām. Datu apstrādes tiesiskais pamats ir Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 6. panta 1. punkta “e” apakšpunkts (sabiedrības interese attiecībā uz Satversmes tiesas organizētajiem pasākumiem). Lai tiktu nodrošināta godprātīga datu apstrāde, personām, kuru dati tiks apstrādāti, ir tiesības izteikt savus iebildumus pret fotoattēlu un videomateriālu publicēšanu. Iebildumus var izteikt, rakstot uz e-pasta adresi: Ksenija.Vitola@satv.tiesa.gov.lv vai zvanot pa tālruni +371 28304809.
2. Satversmes tiesa patur tiesības tai iesniegtos skolēnu zīmējumus, videodarbus un domrakstus izmantot pēc nepieciešamības, un tie netiek atdoti atpakaļ skolēniem.
3. 2026. gada 20. februārī paredzētās apbalvošanas ceremonijas laikā skolēni un pedagogi var tikt fotografēti, intervēti un filmēti. Audiovizuālais materiāls var tikt publiskots.
4. Ja skolēnu konkursa uzvarētāji, atzinības raksta ieguvēji un viņu pedagogi uz apbalvošanas ceremoniju nevar ierasties, par to jāziņo līdz 2026. gada 13. februārim (ieskaitot), rakstot uz e-pasta adresi: Ksenija.Vitola@satv.tiesa.gov.lv vai zvanot pa tālruni +371 28304809.

**Noderīgi resursi:**

1. Pleps J., Plepa D. “Latvijas Republikas Satversme”. Nacionālā enciklopēdija. Pieejams: <https://enciklopedija.lv/skirklis/100866-Latvijas-Republikas-Satversme>
2. Spale A., Podzorova E. “Satversmes tiesa”. Nacionālā enciklopēdija. Pieejams: <https://enciklopedija.lv/skirklis/153082-Satversmes-tiesa>
3. Pleps J. Par Latvijas Republikas Satversmi: vēsture un mūsdienas. Pieejams: <http://www.saeima.lv/satversme/Satversme_Pleps_latviski.pdf>
4. Apse G. Latvijas galvenais likums – Satversme. Ilustrētā Junioriem, 2017 (93), 28.–30. lpp. Pieejams: <https://www.satv.tiesa.gov.lv/wp-content/uploads/2017/09/Pielikums-Nr.3.pdf>
5. Video “Satversmei 100”. Pieejams: <https://youtu.be/0OW1w023UuA>
6. Tīmekļvietne “Satversmei 100”. Pieejams: <https://www.satversme100.lv/>
7. Atver Satversmi. Latvijas Republikas konstitūcijas lasījumi un komentāri. Pieejams: <https://youtu.be/unp6nrEFeME>
8. Ziemele I. (zin. red.) Cilvēktiesības pasaulē un Latvijā. Otrais papildinātais izdevums. Rīga, Tiesu namu aģentūra, 2021.
9. Ījabs I. Politikas teorija: pirmie soļi. Rīga: Lasītava, 2017.
10. Latvijas Republikas Satversme. Satversmes tiesas atziņas. Rīga: Latvijas Vēstnesis, 2019.

*Pielikumā:*

1. *Skolēnu konkursa vērtēšanas kritēriji.*
2. *Videodarbu konkursa 9. klašu skolēniem "Uzticība Latvijai – ticēt un uzticēties savai valstij" fiziskas personas (datu subjekta) rakstveida piekrišanas apliecinājums personas datu apstrādei.*